孔明
作者：衛宗武
朝代：宋

paragraphs: 龍卧而長吟，胸次抱奇偉。
立心不北向，特爲三顧起。
曹瞞下荆州，氣可吞權備。
奮袂爲一出，遂成鼎足勢。
忠誠以輔國，相業難擬議。
刑政能服人，怨讎至感涕。
出師陳悃款，訓誥相表裏。
南攻孟獲平，北出張郃殪。
司馬亦嚴憚，甘受巾幗恥。
儻使先十年，營星未殞墜。
興復其可期，中原安有魏。